**Ankilozirajući spondilitis - teze za ORS**

Ankilozirajući spondlitis, reumatska zapaljenska bolest kičme i karlice, karakteristična je po jedom simptomu koje je svako od nas u životu iskusio – bol u donjem delu leđa. Zbog toga, ovaj simptom često nije alarmantan za mnoge, te se poseta lekaru odlaže sve dok bol ne postane nepodnošljiv.

Zbog toga, udruženje ORS kampanjom „Da li prepoznajete napASt?“ želi da pacijentima, njihovim porodicama i svim građanima pošalje poruku da **nije svaki bol u leđima isti** i da ukaže na značaj **blagovremenog prepoznavanja simptoma** i **postavljanje dijagnoze** bolesti na vreme.

Naime, kada lekari konačno postave dijagnozu, primarni cilj lečenja pacijenta sa ankilozirajućim spondilitisom je **sprečavanje daljeg oštećenja kičme**, ali **poboljšanje opšteg kvaliteta života** kroz kontrolu simptoma i upale, jer ova bolest sa sobom nosi veliki teret u obavljanju svakodnevnih, naizgled običnih aktivnosti.

Poteškoće prilikom ustajanja iz kreveta, penjanja uz stepenice, oblačenja, obavljanja bazičnih kućnih poslova ima čak 70 odsto pacijenata, te ne čudi činjenica da se, uz neprestani bol i ukočenost kičme koji se postepeno pogoršavaju, kod pacijenata neretko javljaju i različite vrste **stresa**, te istraživanja pokazuju da polovina pacijenata ima problema sa spavanjem, a čak trećina ispoljava simptome anksioznosti i depresije.

Uzimajući u obzir da se o ankilozirajućem spondilitisu ne priča dovoljno, potrebno je istaći i važnost **svih drugih aktivnosti** – redovnog vežbanja, meditacije, koje značajno pomažu u ublažavanju simptoma i rešavanju problema depresije, anksioznosti i stresa.

Zbog toga, ovom kampanjom želimo da utičemo na podizanje svesti o ovoj bolesti i njenim simptomima, značaju pravovremene dijgnoze, ali i da damo vetar u leđa svim građanima koji imaju simptome da se **jave svom lekaru opšte prakse**, koji će ih uputiti reumatologu i kroz **sveobuhvatni, holistički pristup lečenju** poboljšati kvalitet svakodnevnog života.